Ramaphosa kanselleer Davos-besoek midde kragkrisisPresident Cyril Ramaphosa (Foto: LUCA SOLA / AFP) Pres. Cyril Ramaphosa het sy voorgenome besoek aan die Wêreld Ekonomiese Forum (WEF) se beraad in Davos, Switserland, gekanselleer weens die kragkrisis in Suid-Afrika. Volgens Vincent Magwenya, woordvoerder van die presidensie, het Ramaphosa intussen met leiers van politieke partye, die nasionale energiekrisiskomitee en die direksie van Eskom vergader. Suid-Afrikaners gaan sedert verlede week onder deurlopende fase 6-beurtkrag gebuk en verbruikersopstand en regsgedinge oor die kragkrisis is aan die broei. “Verbruikers kan nie aanhou om meer en meer te betaal vir minder en minder diens nie. Verskillende vorme van verbruikersopstand moet ondersoek word,” het Dirk Hermann, bestuurshoof van Solidariteit, gesê. Solidariteit beplan litigasie om bottelnekke oop te maak om private kragopwekking moontlik te maak. Die eerste fase in sy regsproses gaan ŉ aansoek om die openbaarmaking van inligting teen Nersa wees om te bepaal hoeveel aansoeke vir private opwekking ontvang is; hoeveel goedgekeur is; en hoekom daar so min goedgekeur is. Solidariteit gaan ook litigeer om Eskom vry van swart bemagtiging te kry. Die DA is besig om ŉ groot protesoptog te reël na die ANC se hoofkantoor by Luthuli-huis in Johannesburg op 25 Januarie. Die party wil betoog teen fase 6-beurtkrag en onlangse verhogings in elektrisiteitstariewe. Magwenya het verlede week gesê Ramaphosa betreur die huidige energiesituasie wat die land in fase 6-beurtkrag gedompel het en dat hy steeds daarmee getaak is om ŉ volhoubare oplossing vir die kragkrisis te vind. “Die president besef die frustrasie van huishoudings, ouers en leerders wat die nuwe skooljaar met kragtekorte begin het. Die verwoestende uitwerking op klein sakeondernemings en die nadelige impak op die ekonomie bly ŉ ernstige kwessie vir die herstel van Suid-Afrika se ekonomie.”